હિંડોરણા ગામથી તેમના એક મિત્ર અને દૂરના સબંધી એવા લક્ષમણભાઇ અમારી સાથે તેમની મારૂતિ ઓલ્ટો કાર લઇને આવવાના હતા. અમે તેમના ઘરે પહોંચ્યા, તે હજી ક્યાંકથી તેમના ઘરનાં સભ્યોને લઇને આવ્યા જ હતા, એટલે અમે તેમના વરંડામાં (તેમનો વરંડો એટલે ડ્રોઇંગરૂમ, ટીવી, ખાટલો અને બે ત્રણ ખુરશીની જાહોજલાલી ) બેઠા. ભેંસનું તાજુ દૂધ આવ્યું અને અમે એ પીધું, પછી પાણી આવ્યું અને પછી ચા આવી. ચા પીને અમે ટી.વી. જોતા હતા. લક્ષમણભાઇ કપડાં બદલાવીને હાથ પગ ધોઇને આવ્યા અને અમારી પાસે બેઠાં. માયાભાઇએ અમારો પરીચય કરાવ્યો. લક્ષ્મણભાઇ કહે, “અમે હજી તૈણ દિ’ રોકાઇને પરમદિ’ જ મારા સાસરેથી આવ્યા”. તેમનું સાસરૂ ગીરના એક નેસમાં છે એમ માયાભાઇએ મને રસ્તામાં કહ્યું હતું.